**GEOGRAFIA ETA HISTORIA DBH1**





Orain testua irakurri eta …

**Paisaia naturala**

**Paisaiak** dira lurrak dituen askotariko itxurak. Gizakiek eraldatu gabeko eremu baten itxura**paisaia naturala** da. Paisaia hori sortzen da  faktore hauen interakzioaren ondorioz: klima, erliebea, urak, landaredia eta lurzorua. Gizakiak eremu horretan kokatzen dira, honako elementu hauen arabera:

* **Klima.** Poloetako eskualdeetan duten hotz latza, basamortuetako lehortasuna, eta oihanetako bero eta hezetasun handi eta etengabea mugatzaileak dira gizakiak eremu horietan kokatzeko.
* **Erliebea.** Biztanle gehienak eremu lauetan bizi dira, 500 m-tik beherako altitudea duten  tokietan. Kostaldetik gertu dauden eremuetan ere kokatzen dira: kalkulatzen da munduko gizaki guztien heren bat bizi direla itsasotik 50km baino hurbilago.
* **Urak.** Biztanleen joera da ibaien inguruan biltzea, urak erabiltzeko (edateko, ureztatzeko…).

Alabaina, gizakiek gainditu ahal dituzte ingurune naturalak ezarritako mugak, **teknologia**baliatuta. Esate baterako, lehortasunari aurre egiteko, ureztapen-sistemak eraikitzen dituzte.

**Paisaia eraldatua**

**Paisaia eraldatua edo gizatiartua**da gizakiek ingurune naturalean egindako aldaketen emaitza. Bizitzeko paisaia egokienak dira, hain zuzen, biztanle gehien dituztenak, bai eta eraldatuenak ere.

* Nekazaritza-jarduerek paisaia naturalean eragindako aldaketen emaitza **landa-paisaia** da. Izan ere, nekazaritzak ingurunea aldatzen du: landareak desagerrarazten dira; baratze-mailak egiten dira, mendi-hegaletan landatzeko; ureztatzeko kanalak eraikitzen dira…
* Hiriak eraikitzearen ondorioz paisaia naturalean gertatzen diren aldaketek **hiri-paisaia**sortzen dute. Lur-sailak zelaitzen dira, bertan eraikitzeko; asfaltatu egiten dira; eraikin altuak altxatzen dira…
* Industriaren eta beste jarduera ekonomiko batzuen ondorioz paisaia eraldatzen da, eta**industria-paisaiak**,**turismo-paisaiak** eta abar sortzen dira. Industriak, turismoak eta antzeko jarduerek erliebea eta landaredia aldatzen dute.

Ingurunearen eraldaketa gizakien gaitasun teknologikoaren araberakoa da. Talde batek zenbat eta teknologia gehiago izan, orduan eta gehiago aldatzen du paisaia naturala. Halaber, zenbat eta primitiboagoa izan, ingurune fisikoarekiko mendekotasun handiagoa du, eta aldatzeko gaitasun txikiagoa.





